2013. pünkösdi istentisztelet
A mi részünk Jézus küldetésében
ApCsel 1,4-11
Fő üzenet: milyen nagy feladatot adott nekünk Krisztus ÉS milyen nélkülözhetetlen segítség ehhez a Szentlélek – ez a pünkösd üzenete
Lekció: ApCsel 2,1-4.22-42
Egy személye vallomással kezdem: a pünkösdöt mindeddig elszigeteltségben kezeltem. Úgy tekintettem rá, mint a Szentlélek kitöltetésének ünnepére, egy kiemelkedő üdvtörténeti eseményre, amely után a Szentlélek Isten minden újjászületett gyermekében ott lakozik. Valamelyest láttam ennek a napnak a kiváltságát, azonban nem raktam be a helyes kontextusba. Nem igazán gondolkoztam azon, hogy miért történt a pünkösd. Miért adta Isten népének a Szentlelket? Miért ekkor és nem máskor? 
Azt hiszem, hogy nem igazán kötöttem össze a pünkösdi eseményeket az azokat tíz nappal megelőző mennybemenetellel. Nem értettem világosan, hogy a Szentlélek kitöltetése Jézus nagy missziós parancsához kapcsolódik. A lélekkeresztség nem valami luxus, amit Isten azért adott, hogy jobban érezzük magunkat és kényelmesen éljünk, hanem egy harci felszerelés, amire szükségünk van a királytól kapott küldetés betöltéséhez – és ez nem más, mint a misszió.
Éppen ezért már az elején is szeretném hangsúlyozni a mostani igehirdetés fő gondolatát: „8De erőt kaptok, amikor a Szentlélek eljön rátok, és tanúim lesztek Jeruzsálemben, egész Júdeában és Samáriában és a föld legvégső határáig.”
1. Még ne menjetek, várjatok!
Jól ismerjük Jézus utolsó szavait a mennybemenetel előtt: 
„19Menjetek el azért, és tegyetek tanítvánnyá minden népet, megkeresztelve őket az Atyának, a Fiúnak és a Szentléleknek nevében. 20Mindannak megtartására tanítsátok őket, amit én parancsoltam nektek.” (Mt 28,19-20a) 

Jézus kiküldi a tanítványait – ez egy isteni parancs minden keresztyén számára. Azonban Lukács beszámolója hozzáad egy fontos részletet az előző szavakhoz:
„4Amikor együtt volt velük, meghagyta nekik, hogy ne menjenek el Jeruzsálemből, hanem várják meg az Atya ígéretét, amelyről azt mondta: Hallottátok tőlem, 5hogy János ugyan vízzel keresztelt, ti azonban nemsokára Szentlélekkel fogtok megkereszteltetni.”

Talán csodálkozunk, hogy ugyanarról az eseményről olvasunk? Jézus, aki elrendeli a missziót, most visszatartja a missziót, és azt mondja a tanítványainak, hogy még ne menjenek el Jeruzsálemből, hanem várjanak. 
Természetesen ellentmondásról nincs szó. Csupán Lukács elbeszélése részletesebb, és elmondja azt, amit Máté nem: a missziós küldetés teljesítéséhez közvetlenül a mennybemenetel után valami még hiányzott. Jézus nem akarta felkészületlenül kiküldeni tanítványait. Nem akarta olyan csatába küldeni őket, amihez nem volt erejük.  Nem akarta frusztrálni őket olyan feladatot adva nekik, amit nem tudnak megtenni. Jézus jól tudta, hogy önmagukban képtelenek lesznek a misszióra. Szükségük volt Valakire.
Ez a Valaki a Szentlélek. Az igénk azt mondja, hogy Ő az Atya ígérete és ajándéka (vö. még ApCsel 2,38), Ő a Krisztustól kapott keresztség. Keresztelő János már korábban azt mondta Jézusról, hogy Ő Szentlélekkel fog keresztelni. Ennek vagyunk tanúi pünkösdkor: innentől fogva a Szentlélek állandóan ott lakozik minden keresztyénben, hogy megfeddje őket a bűnről, elvezesse őket az igazságra, dicsőítse Krisztust általuk (Jn 16,7-15) és tökéletessé formálja imáinkat (Róm 8,26) Ez a kiváltság nem volt mindenkié az Ószövetségben, hanem csak Jézus megváltói munkája után lehetett a miénk. A lélekkeresztség tehát nem más, mint a Szentlélek közelsége, a Vele való állandó kapcsolat, az Ő támogatásának biztos ígérete. 
Sajnos nem mindenki látja így. Pünkösdi-karizmatikus körökben a lélekkeresztséget egyfajta „második áldásként” értelmezik, azaz a megtéréstől elkülönült, azután végbemenő eseményként. Ez értelmezés szerint a lélekkeresztség egy „plusz” a keresztyén életben, amely szükséges az erőteljes, bátor bizonyságtevő keresztyénséghez. Az ennek alátámasztására felhozott egyik igehely a jeruzsálemi pünkösd, ahol az apostolok – akik már korábban megtértek (Mt 16,15-19; Jn 13,6-10) – már hívőként kapták a lélekkeresztséget, és egyből nagy buzgósággal hirdették az evangéliumot. A gyakorlati következtetés pedig mindebből az, hogy nem elégedhetünk meg a megtéréssel, hanem szükségünk van a Lélekkel való külön keresztségre – és annak jele, hogy azt megkaptuk, a nyelveken szólás.
A lélekkeresztség ma nem válik el a megtéréstől. Tény, hogy az első pünkösd esetében elvált a megtérés és a lélekkeresztség. Azonban mégis azt gondolom, hogy a lélekkeresztség egy egyszeri, a megtéréskor végbemenő esemény. Vagyis többé nincs időbeli eltérés a bűnbocsánat és a Szentlélek vétele között. 
Ezt támasztja alá az Apostolok Cselekedete is. A pünkösdi prédikáció végén Péter a következőt mondta: „Térjetek meg és keresztelkedjetek meg mindnyájan Jézus Krisztus nevében bűneitek bocsánatára, és megkapjátok a Szentlélek ajándékát.” (ApCsel 2,38) A Szentlélek ajándéka egyértelműen a megtéréshez és a Krisztusban való hithez van kötve. Pár fejezettel később, Kornéliusz háznépének megtérése kapcsán Péter a lélekkeresztséget újra a hithez köti: „Ha tehát az Isten nekik is ugyanazt az ajándékot adta, mint nekünk, akik hittünk az Úr Jézus Krisztusban, akkor ki vagyok én, hogy Istent megakadályoznám?” (ApCsel 11,17)

Vagyis a pünkösd azt mutatja, hogy mi történik egy hívő életében, ha bizalmát Jézusba veti: megkapja nemcsak bűnei bocsánatát, hanem a Lélek ajándékát.

A lélekkeresztség a hívők egységét mutatja. Másrészt egy nyilvánvaló tanítói rész, a korinthusi levél is a lélekkeresztséget minden keresztyén elválaszthatatlan kiváltságaként mutatja be: „Mert hiszen egy Lélek által mi mindnyájan egy testté kereszteltettünk meg, akár zsidók, akár görögök, akár szolgák, akár szabadok vagyunk, és mindnyájan egy Lélekkel itattattunk meg.” (1Kor 12,13) A lélekkeresztség nem valami második fokozata a keresztyénségnek, hanem éppen ellenkezőleg: minden keresztyén Istentől kapott ajándéka. A lélekkeresztség nem elkülöníti a „jobban hívőket” a „kevésbé hívőktől”, hanem a Krisztusban való egységünket jelképezi: Krisztus minden tanítványa egy abban, hogy a Lélek által megkereszteltetett.

Erről szól az összes pünkösd az Apostolok Cselekedetében. Talán meglepő, hogy többes számot mondok, de ha elolvassuk az ApCsel beszámolóját a jeruzsálemi pünkösdön kívül még három másik esetben olvasunk a Lélekkel való megkeresztelkedésről: Jeruzsálem után ez történt Samáriában, Kornéliusz házánál és Efézusban Keresztelő János tanítványaival. Mindhárom eset üdvtörténeti mérföldkő volt, és azt jelezte, hogy olyan csoportok, amelyek korábban nem voltak részei Isten ószövetségi egyházának, most ugyanúgy Krisztus egyházához tartoznak. A samáriaiak vagy pogányok egyházba való bevétele botránynak tűnt a zsidók szemében. Isten éppen ezért világos, félreérthetetlen jelekkel adta tudtára a zsidóknak, hogy az, amit ők megkaptak – a Szentlélek ajándékát –, abban a samaritánusok és a pogányok ugyanúgy részesülnek. Ők is ugyanúgy Krisztushoz tartoznak. Ám ezentúl több pünkösdről nem olvasunk.

Ám ezek egyszeri események voltak, amelyek látható módon mutatták azt, hogy Isten az újszövetségi egyházát minden nép- és nemzetbeli emberből hívja össze.
 Többé nincs megkülönböztetés zsidók és pogányok között, többé nem kell a nem-zsidóknak zsidóvá válni, hogy Isten népe legyenek. Mindebben Jézus feltámadásának és mennybemenetelének következményei mutatkoznak meg: Krisztus megváltása minden népre kiterjed – legyünk zsidók, görögök vagy magyarok, Krisztusban egyek vagyunk.
A lélekkeresztség nem ugyanaz, mint a Lélekkel való beteljesedés. Tennünk kell egy utolsó megjegyzést is: a lélekkeresztséget el kell választanunk a Lélekkel való beteljesedéstől. Mint láttuk, a lélekkeresztség egyszeri esemény a hívő életében, az első pünkösdök kivételével a Krisztushoz való megtéréskor megy végbe. Ez egyszeri esemény, sehol sem olvasunk arról, hogy valaki többször keresztelkedett volna meg a Lélekkel. A Lélekkel való beteljesedés kapcsán azonban más a helyzet. Péterről például többször olvassuk, hogy megtelt a Szentlélekkel (ApCsel 2,4; 4,8; 4,31). A Lélekkel való beteljesedés az a különleges munkája Istennek, amikor a Szentlélek különleges erőt ad valakinek a szolgálatra. Isten Igéje felszólít minket arra, hogy törekedjünk a Lélekkel való beteljesedésre, és ne szomorítsuk meg Isten Lelkét. Ezért bátran imádkozhatunk.
2. Még nem jött el a béke

Térjünk vissza az igénkhez. Láttuk, hogy a Szentlélek az Újszövetség nagy kiváltsága, Krisztus szolgálatának ajándéka, az Atya ígérete. Kiváltság, amivel az ószövetség szentjei nem mind rendelkeztek. 
Ez nagyon jó hír – hiszen szeretjük a kiváltságokat. Az apostolok is így voltak vele. Éppen ezért azt kérdezték Jézustól: „6Uram, nemde ebben az időben állítod helyre a királyságot Izráelnek?” Az előbb kapták meg a Lélek nagy ajándékának ígéretét, de szemük már a következőn van: Krisztus dicsőséges visszajövetelén. Azt várták, remélték, hogy a feltámadott Krisztus most elhozza a megígért dicsőséget, és nekik más dolguk nem lesz, mint vele örökké uralkodni. 
Az apostolok magatartásában annyira magunkra ismerek. Olyanok vagyunk, mint ők: nehezen rakjuk össze Isten tervét. Szeretnénk a könnyebb, dicsőségesebb utat. Örülünk a Szentírás ígéreteinek, de ritkán jut eszünkbe, hogy Isten azért ad erős ígéreteket, mert szükségünk lesz rá a lelki tusáinkban. Szeretjük a kényelmet, a zavartalanságot, a békét – azonban elfelejtjük, hogy e világban harc vár ránk. Elveszítjük szem elől azt, hogy Krisztus második visszajövetele – Isten nyugalma – még arrébb van. Kívánjuk a Lélekkel való betöltekezést, a hitben való előrehaladást – ám mintha nem akarnánk érteni, hogy a növekedés és a mély lelki tapasztalatok harcok és próbák által jönnek. 
Kedves budapesti gyülekezet, még nem élünk a mennyei Jeruzsálemben, hanem csak itt, a földön. Ez azt jelenti, hogy harcban állunk. A Szentlélek ajándékának ígérete éppen ezért nem egy lelki masszázsfotel, ami a lelki kényelmünket segíti előre, hanem egy különleges elitalakulat segítségének ígérete, aki mellettünk lesz, és vigyázni fog ránk a harcban. Pünkösd ajándéka, a Szentlélek ígérete egy feladathoz adatott.
3. Tanúim lesztek…
Mi ez a feladat? „8De erőt kaptok, amikor a Szentlélek eljön rátok, és tanúim lesztek Jeruzsálemben, egész Júdeában és Samáriában és a föld legvégső határáig.” Krisztus tanúknak hív minket, az Ő tanúinak. Részt ad nekünk az Atyától kapott feladatában, hogy a világot az Ő uralma alá hajtsuk. Ennél nem volt nagyobb feladat a világtörténelemben. A második világháború befejezése, a rák elleni harc eltörpül ehhez a misszióhoz képest – hiszen erre a Mindenható Isten adja a parancsot!
 És kiket használ erre? Nem a világ nemeseit, bölcseit, előkelőit, hanem először halászokat és volt vámszedőket, a mostani korban pedig minket is, kedves budapesti gyülekezet! Megbíz, hogy mi is vegyük ki részünket az emberek Krisztusnak való megnyerésében. Hát ezért kapunk olyan nagy segítséget, ezért adja nekünk a Szentlelket – mert ez a munka erőnk felett való lenne! 

Mi hát a feladat? Hogy tanúk legyünk. A tanú szó a bírósági tárgyalótermet hozza elénk. A tanú feladata az, hogy elmondja azt, amit látott, hallott, tapasztalt egy üggyel kapcsolatban. A tanú az, aki igazolhatja egy állítás helyességét. Pontosan ez a mi feladatunk is. Arról kell tanúskodnunk, hogy Jézus Krisztusban Isten emberré lett, hogy ingyen megváltsa a Benne hívő bűnöst a pokol kárhozatától. Noha mi nem láttuk szemeinkkel a feltámadott Krisztust, mindazonáltal ha keresztyének vagyunk, tapasztaltuk személyét és természetfeletti munkáját az életünkben. Krisztus arra hív el, hogy ezt elmondjuk a világnak, és a tanúságtételünkkel megerősítsük azt az állítást, hogy Ő az Isten-ember, a Megváltó, az egyedüli út Istenhez.
De hogyan tehetjük ezt? Az Apostolok Cselekedete adja a legjobb kifejtését annak, hogy mit jelent tanúnak lenni. Először is tanúskodni nem lehet beszéd nélkül. Beszélnünk kell Krisztusról. Sokszor halljuk keresztyén körökben, hogy szavad helyett az életed beszéljen Krisztusról. Fontos az életünkkel való bizonyságtétel, de nem helyettesíti a szavainkat. Az apostolok újra és újra szóltak Krisztusról: beszéltek az Ő haláláról, feltámadásáról, a hit általi megigazulásról a népnek, a főpapoknak, a világi vezetőknek, börtönőröknek, egyszerű embereknek. 

Ehhez nem kell teológusnak lenni. Jézus nem azt kéri, hogy előadást tartsunk az embereknek a végidők jeleiről, a Szentháromság rejtelmeiről vagy hogy a tökéletesen jó Isten hogyan engedhette meg a bűnt. Nem, tanúskodnunk arról kell, amit Krisztusról megértettünk, és amit elvégzett az életünkben. Amit tapasztalunk a Vele való járásban mindennap. Arról, hogyan jelent boldogságot, hogyan kaptunk bűnbocsánatot, hogyan szabadított meg bűnökből, hogyan fogja kezünket a próbákban, hogyan tölt el örömmel. Erre minden újjászületett Krisztus hívőnek képesnek kell lennie.
Ám ehhez – másodszor – ki kell mennünk a világba. Olvastam egy történetet egy pásztorról, aki egyszer megszámolta a bárányait, és úgy találta, hogy az egyik hiányzik. Nagyon aggódott az elveszett miatt, ezért elküldte a kutyáját – ám csupán egy fáradt kutya jött vissza birka nélkül. Így hát úgy gondolta, hogy segítséget kér más pásztoroktól – hátha nekik van valami megoldásuk erre a próbára. Elment tehát egy elveszett bárányú pásztoroknak szervezett konferenciára. Ott kijelöltek egy bizottságot, hogy foglalkozzon a kérdéssel. Majd ez a bizottság különféle ötletekkel állt elő. Az egyik csodás ötlet az volt, hogy tegyenek egy hatalmas villogó vörös neonfeliratot, ami azt írja: „Gyertek ide bárányok, vasárnap 10.30-tól.” Egy másik jó ötlet volt az, hogy hangszórós kocsikkal menjenek végig a város utcáin, és valaki azt kiabálja a mikrofonba: „Ide birkák, ide!” Egy további ötlet volt, hogy adjanak traktátusokat vándorló nomádok kezébe, hátha ők belebotlanak az elveszett birkákba. Megint más azt mondta, hogy meg kellene hívni egy szakembert, egy volt pásztort, aki jó módszereket ad arra, hogyan kellene ezt csinálni. Egy másik javasolta, hogy szervezhetnének egy különleges alkalmat zenekarral, dobokkal, fényekkel – pont olyan zenére hangolva, amit a birkák szeretnek. Rengeteg „csodás” ötlet, amelyek összesen nulla megtalált birkát eredményeztek.
 
Hiszen az Úr terve nem ez. Hanem az, hogy mi menjünk ki az ismerőseink, munkatársaink közé, vagy egyszerűen csak a világba, és ott beszéljünk Krisztusról, hogy mit tett velünk, és hogy nélküle elvesznek. Nem kell belegabalyodnunk a felesleges részletekbe. Nem szabad megnyugtatnunk magunkat azzal, hogy mi nem tudunk eleget, nem érünk rá, nincs jó stílusunk. Az ÚR várja el, hogy elmenjünk. Ilyen egyszerű.

Persze sokszor mégsem ilyen egyszerű. Ezért adja Isten nekünk az imádság ajándékát. Egyik alkalommal a jeruzsálemi gyülekezet a következőért imádkozott: „Most azért, Urunk, tekints az ő fenyegetéseikre, és add meg szolgáidnak, hogy teljes bátorsággal szólják a te igédet!” (ApCsel 4,29) Megfenyegették őket a vallási vezetők. Egzisztenciájuk enyhén szólva nem volt biztos. Minden bizonnyal féltek, aggódtak – de imádkoztak! És mi történt? „31Miután könyörögtek, megrendült az a hely, ahol összejöttek, és beteltek mindnyájan Szentlélekkel, és az Isten igéjét bátran hirdették.” Kevésnek, bátortalannak érzed maga? Imádkozz, és vesd alá magad Istennek, és menj!
Harmadszor persze a szavaink nem állnak magukban. A világ lát minket, látja életünket – és a hirdetett evangéliumot a Szentléleknek életünkben megmutatkozó ereje támasztja alá. Ezért van az ApCsel-ben akkora hangsúly a keresztyén közösség megélésén. „44Mindazok pedig, akik hittek, együtt voltak, és mindenük közös volt. 45Vagyonukat és birtokaikat eladogatták, és szétosztogatták mindenkinek, amint kinek-kinek szüksége volt. 46Mindennap kitartóan, egy szívvel-lélekkel összegyűltek a templomban, és házanként megtörték a kenyeret, örömmel és tiszta szívvel részesedve az eledelben, 47Istent dicsőítve és az egész nép előtt kedvességet találva. Az Úr pedig naponta szaporította a gyülekezetet az üdvözülőkkel.” (ApCsel 2,44-47) Az életük megváltozott, komolyan vették a bűnt, és a gyülekezetben sem volt helye a bűneiben megmaradó makacs bűnösnek. Ez az élet Krisztusról beszélt. Hasonlóan, a világ szeme rajtunk is ott van, kedves budapesti gyülekezetben. Figyelnek minket ebben a házban, ahol összegyűlünk. Figyelnek a családban, a munkahelyen. Van-e szeretet közöttünk? Távol tartod-e magad a pletykától? Önzetlenül segítesz-e testvéreidnek, még ha le is kell mondanod valamiről? Komolyan veszed-e az Úr Isten imádást egyénileg és közösen? Vizsgáld meg magad, és változz!
Negyedszer pedig a Krisztusról való tanúságtételünk megmutatkozik a szenvedések viselésében is. A tanú szó az eredetiben a mártüsz, amiből a mártír szavunk származik. Ez a szó pedig összekapcsolódott a szenvedéssel. Az igazi tanú az, aki állításainak igazságaiért kész szenvedni, akár meghalni is. Aki nemcsak a jóban keresztyén, hanem kitart Krisztusa mellett a nehezebb időkben, próbákban, üldöztetésekben. Szoktál-e panaszkodni? Megrendül-e a hited, ha támadnak, fenyegetnek? Hallgatsz-e Krisztusról, ha bajod származhat? Az Úr adja, hogy szenvedésünk is a Lélek erejét mutassa.
4. …míg visszajövök
Az igénk utolsóként pedig ad egy motivációt a bizonyságtételben való megállásra. Az angyalok azt mondták az apostoloknak: „11Ez a Jézus, aki felvitetett tőletek a mennybe, ugyanígy fog visszajönni, ahogyan felmenni láttátok őt a mennybe.” Jézus visszajön, kedves budapesti gyülekezet. Ez a fő motivációnk. Minden, amit teszünk, az ítélet napján meg fog méretni. Az, ahogy élsz, amit teszel, amiről beszélsz – mérlegre fog kerülni. Az Úr visszajövetele nemcsak dicsőséget hoz, hanem ítéletet is. Ítéletet mindenkinek, aki nem tér meg, és elfordul Krisztustól. Ezért kell most is tanúskodnunk. Ezért kell kimennünk, és beszélnünk az embereknek. Úgy kell végigfutnunk e földi pályánkat, hogy a küldetésünket bevégezzük. „10Mert mindnyájunknak meg kell jelennünk Krisztus ítélőszéke előtt, hogy kiki aszerint, amit e testben cselekedett, megkapja akár a jót, akár a gonoszt. 11Ismerve tehát az Úr félelmét, embereket nyerünk meg, Isten előtt pedig nyilvánvalók vagyunk; remélem azonban, hogy a ti lelkiismeretetek előtt is nyilvánvalók vagyunk.” (2Kor 5,10-11) Kedves budapesti gyülekezet, a Szentlélek csodálatos ajándékát, támogató jelenlétét ezért kaptuk. Ne csüggedjünk, hanem éljünk vele! Ámen.
� George Knight III: Pentecost, Tabletalk, 2010. március. � HYPERLINK "http://www.ligonier.org/learn/articles/pentecost/" �http://www.ligonier.org/learn/articles/pentecost/� 


� The Baptism of the Spirit, � HYPERLINK "http://www.ligonier.org/learn/devotionals/the-baptism-of-the-spirit/" �http://www.ligonier.org/learn/devotionals/the-baptism-of-the-spirit/� 


� � HYPERLINK "http://www.gty.org/resources/sermons/1701/resources-for-finishing-our-lords-unfinished-work-part-2" �http://www.gty.org/resources/sermons/1701/resources-for-finishing-our-lords-unfinished-work-part-2� 

